Kibar 79: A Daniɛll bee gɩgma bokẽ
KAETO, a Daniɛll bee gɩgma bokẽ! Yaa ãnd n lob a Daniɛll gɩgma kãensã fãa sʋka? Gɩgma wã yaool n pa maand a Daniɛll bũmb ye! Yãmb mii sẽn yaa bũmb ning yĩng bɩ? Bɩ d gese.
Wakat kãng tɩ ra yaa a Darius n dɩt naam Babilon. A ra nonga a Daniɛll wʋsgo, bala a Daniɛll ra yaa nin-sõng la ned sẽn tar yam. A Darius yãka a Daniɛll t’a yɩ a kug-zĩidbã taoor soaba. Woto kɩtame tɩ sũ-kiir yõk kug-zĩidb a taabã, tɩ b sɩɩg taab noor n na n maan a Daniɛll wẽnga.
B kẽnga a Darius nengẽ n tɩ yeel yaa: ‘Tõnd tagsdame tɩ yaa sõma tɩ y yiis noor n wilg tɩ ned sã n pʋʋs Wẽnnaam bɩ ninsaal tɩ ka yãmb rasem 30 pʋgẽ, bɩ b lob-a gɩgma wã bokẽ.’ A Darius ra pa mi bũmb ning sẽn kɩt tɩ nin-kãensã rat tɩ b yiis no-kãngã wã ye. La a ra tagsdame tɩ yaa bõn-sõngo, t’a kɩt tɩ b gʋls noorã. La b sẽn yiis noorã n sa wã, b ra pa le tõe n toeem-a ye.
A Daniɛll sẽn wʋm dẽ wã, a kẽe a roogã pʋgẽ n pʋʋs wa a sẽn da nong n maand daar fãa wã. Nin-wẽn-kãensã ra miime t’a Daniɛll pa na n bas n ka pʋʋs a Zeova ye. B sũurã yɩɩ noogo, bala b tẽedame tɩ b sẽn maan sɩlem ning n na n kʋ a Daniɛllã na n tõogame.
Rĩm a Darius sẽn wa n bãng bũmb ning sẽn kɩt tɩ nebã da rat tɩ b yiis noorã, a sũurã sãama wʋsgo. La a sẽn da pa tõe n toeem noorã yĩnga, a kɩtame tɩ b lob a Daniɛll gɩgma wã bokẽ. La a yeela a Daniɛll yaa: ‘Bɩ fo Wẽnnaamã fo sẽn waoogd daar fãa wã fãag-fo.’
A Darius sũurã sãama wʋsg t’a pa tõog n gũs baraar yʋngã ye. Vẽkembeoogã, a wudgame n kẽng gɩgma wã bokẽ. Yãmb pa ne a sẽn lɩkd sɩda? A zẽka a koɛɛg n yeel yaa: ‘Wẽnnaam sẽn vɩ tʋm-tʋmd a Daniɛlle, fo Wẽnnaamã fo sẽn waoogd daar fãa wã tõog n fãaga foom ne gɩgma wã bɩ?’
La a Daniɛll leoka rĩmã yaa: ‘Mam Wẽnnaamã tʋma a malɛk t’a wa mum gɩgma wã noyã tɩ b ka maan maam bũmb ye.’
Rĩmã sũur yɩɩ noog wʋsgo. A yeelame tɩ b yiis a Daniɛll gɩgma wã bokẽ, la a kɩt tɩ b lob neb nins sẽn da rat n kʋ a Daniɛllã be. La b sẽn lob-b bokã pʋgẽ wã, b ka yã n ta tẽng meng la gɩgma wã zoe n kok-b n kao b kõabã fãa ye.
Rẽ poore, rĩm a Darius kɩtame tɩ b gʋls sebr n yeel a nin-buiidã woto: ‘Mam kõo noor tɩ nebã fãa zoe a Daniɛll Wẽnnaamã. Wẽnnaam kãng maanda bõn-bãn ne tʋʋm-kãsemse. Yaa yẽ n fãag a Daniɛll tɩ gɩgma wã pa wãb-a ye.’
Daniɛll 6:2-29.
Sogsgo
- A Darius yaa ãnda, la bõe yĩng t’a ra nong a Daniɛlle?
- Sũ-ki-nebã kɩtame t’a Darius maan bõe?
- A Daniɛll sẽn wʋm noor ning b sẽn yiisã, bõe la a maan-yã?
- Bõe yĩng t’a Darius sũur sãam t’a pa tõe n gũsi, la bõe la a maan vẽkembeoogã yibeoogo?
- A Darius sẽn ta bokã noor n bool a Daniɛllã, a leok-a lame tɩ bõe?
- Bõe n paam nin-wẽns nins sẽn da rat n kʋ a Daniɛllã, la koe-bʋg la a Darius gʋls n taas a soolmã neba?
Sogsg a taaba
- Karm-y Daniɛll 6:2-29.
Wãn to la nebã sẽn zems taab n na n maan a Daniɛll wẽngã tẽegd tõnd bũmb nins bɛɛbã sẽn maand n dat n yals a Zeova Kaset rãmbã tʋʋmdã? (Dan. 6:8; Yɩɩl 94:20; Ezai 10:1; Rom 8:31)
Rũndã-rũndã, bõe la Wẽnnaam nin-buiidã tõe n maan n wilg tɩ b ‘sakda nanambsã’ wa a Daniɛlle? (Dan. 6:6, 11; Rom 13:1; Tʋʋ. 5:29)
Wãn to la tõnd me tõe n sak a Zeova “daar fãa” wa a Daniɛlle? (Dan. 6:17, 21; Fil. 3:16; Wil. 7:15)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn